醉中食鱠歌
作者：歐陽澈
朝代：宋

paragraphs: 君不見秋風未發鱸正肥，張翰思歸心欲飛。
又不見田文有客歌彈鋏，爲歎無魚聲激烈。
水晶細鱠落金盤，須信江南味中絕。
山谷曾名醒酒冰，一筯未嘗延俗客。
助盤橙橘薦甘酸，入口瓊瑶碎牙頰。
扶起嵇康頽玉山，滌破樂天醉吟魄。
烹龍炮鳳未云珍，策勲終是愧霜鱗。
江湖散人興不淺，爲羡此品常埀綸。
有時舉竿獲錦鯉，玉屑花中拚爛醉。
笑他大嚼市廛流，浪說屠門能快意。
靈運池中蓄頗多，揚鬐鼓鬛戲清波。
知我平生嗜此癖，霜刀細縷紅玉搓。
典衣沽酒試轟飲，纈紋入面春風和。
男兒大抵皆忼慨，功名未必常蹉跎。
醉來擊劍歌白雪，閒愁萬斛俱消磨。
杯盤雖冷落，風月輸吟哦。
逸氣射斗牛，無人識太阿。
俗態翻雲仍覆雨，世情炙手擾張羅。
丈夫富貴當自致，恥傍權門効女蘿。
雄圗自許羞俯仰，請看毫端食鱠歌。